നസ്രാണി മഹാസംഗമത്തിന്റെ ഓര്മകളിലൂടെ മരിയഭക്തിയില് നിറയാന് കുറവിലങ്ങാട് കുറവിലങ്ങാട്: മേജര് ആര്ക്കി എപ്പിസ്കോപ്പല് മര്ത്തമറിയം അര്ക്കദിയാക്കോന് തീര്ഥാടന ദേവാലയത്തില് എട്ടുനോമ്ബാചരണത്തിനും പരിശുദ്ധ ദൈവമാതാവിന്റെ ജനനത്തിരുനാളിനും ഇന്നു കൊടിയേറുമ്ബോള് ഓര്മകളില് നിറയുന്നത് നസ്രാണി മഹാസംഗമത്തിന്റെ ആവേശം നിറഞ്ഞ ദീപ്ത സ്മരണകള്. രണ്ടുവര്ഷം മുമ്ബ് പതിനായിരങ്ങളെ സാക്ഷിയാക്കി സഭൈക്യ സന്ദേശം സമ്മാനിച്ച മഹാസംഗമം ഇന്നും ആയിരങ്ങളുടെ സ്മരണയില് ആവേശമായി നിലനില്ക്കുന്നു. 2019 സെപ്റ്റംബര് ഒന്നിനായിരുന്നു കുറവിലങ്ങാട് നസ്രാണി മഹാസംഗമത്തിന് ആതിഥ്യമരുളിയത്. കൂനന്കുരിശ് സത്യത്തിനു ശേഷം ക്രൈസ്തവസഭാ തലവന്മാര് ഒരേ വേദിയില് സംഗമിച്ചു എന്നത് ചരിത്രവും ഓര്മകളില് വലിയ ആവേശവുമാണ് ഇന്നും സമ്മാനിക്കുന്നത്. എട്ടുനോമ്ബ് ആചരണത്തിന്റെ ഒന്നാം ദിനമായ ഇന്ന് കൃതജ്ഞതാ ദിനമായാണ് ഇടവക കൊണ്ടാടുന്നത്. ദൈവ മാതാവിന്റെ മധ്യസ്ഥയിലൂടെ ലഭ്യമായ മുഴുവന് അനുഗ്രഹങ്ങള്ക്കും നന്ദി പറയുകയാണ് ഇടവക സമൂഹവും ലക്ഷക്കണക്കായ മുത്തിയമ്മ ഭക്തരും. ഇന്നു വൈകുന്നേരം അഞ്ചിന് പാലാ രൂപത സഹായമെത്രാന് മാര് ജേക്കബ് മുരിക്കന് വിശുദ്ധ കുര്ബാന അര്പ്പിച്ച് സന്ദേശം നല്കും. രാവിലെ 6.15 ന് ആര്ച്ച് പ്രീസ്റ്റ് റവ. ഡോ. അഗസ്റ്റിന് കൂട്ടിയാനിയില് തിരുനാള് കൊടിയേറ്റും. നാളെ സൗഖ്യദിനമായി ആചരിക്കും. വൈകുന്നേരം അഞ്ചിന് പാലാ രൂപത വികാരി ജനറാള് മോണ്. ഏബ്രഹാം കൊല്ലിത്താനത്തുമലയില് വിശുദ്ധ കുര്ബാന അര്പ്പിച്ച് സന്ദേശം നല്കും.